ສະຫະລັດ ຈະຍ້າຍ ທະຫານ 9,000 ຄົນ ອອກຈາກຍີ່ປຸ່ນ
ສະຫະລັດບັນລຸການຕົກລົງກັບຍີ່ປຸ່ນ ຈະຍ້າຍທະຫານມາຣີນ 9,000 ຄົນ ຈາກເກາະໂອກີນາວາ ໄປຍັງລັດຮາວາຍ ເກາະກວມ ແລະອອສເຕຣເລຍ
ທະຫານມາຣີນສະຫະລັດປະມານ 9,000 ຄົນຈະຖືກຍ້າຍຈາກເກາະໂອກີນາວາຂອງຍີ່ປຸ່ນ ໄປຍັງສະຖານທີ່ແຫ່ງອື່ນໆ ໃນມະຫາສະມຸດປາຊີຟິກ ພາຍໃຕ້ຂໍ້ຕົກລົງຮ່ວມລະຫວ່າງສະ ຫະລັດແລະປະເທດຍີ່ປຸ່ນ ການຕົກລົງດັ່ງກ່າວ ໄດ້ມີການປະກາດໃຫ້ຊາບໃນຕອນແລງຂອງວັນພະຫັດວານນີ້ ໃນຖະ ແຫຼງການຮ່ວມສະບັບນຶ່ງ ລະຫວ່າງວໍຊິງຕັນແລະໂຕກຽວ ທະຫານມາຣີນເຫຼົ່ານີ້ ຈະຖືກ ຍົກຍ້າຍໄປຍັງລັດຮາວາຍ ເກາະກວມຊຶ່ງເປັນດິນແດນຢູ່ໃນຄວາມຄຸ້ມຄອງຂອງສະຫະລັດ ແລະປະເທດອອສເຕຣເລຍ ການປະກາດໃນມື້ວານນີ້ບໍ່ໄດ້ແຈ້ງໃຫ້ຊາບວ່າເວລາໃດພວກ ທະຫານມາຣີນເຫຼົ່ານີ້ຈຶ່ງຈະຖືກຍົກ ຍ້າຍ ຍີ່ປຸ່ນ ຈະຕ້ອງໄດ້ຈ່າຍເງິນ 3 ພັນ 100 ລ້ານໂດລາຂອງຄ່າໃຊ້ຈ່າຍທັງໝົດປະມານ 8 ພັນ 600 ລ້ານໂດລາໃນການຍົກຍ້າຍທະຫານມາຣີນໄປຍັງເກາະກວມ ການຕົກລົງດັ່ງກ່າວ ແມ່ນແນໃສ່ເພື່ອຫຼຸດຜ່ອນຄວາມເຄັ່ງຕຶງລະຫວ່າງປະເທດພັນທະມິດ ທັງສອງ ກ່ຽວກັບການມີໜ້າມາເປັນເວລາດົນນານ ຂອງກອງທັບສະຫະລັດ ທີ່ເກາະໂອກີ ນາວາຊຶ່ງເປັນແຫຼ່ງທີ່ມາຂອງຄວາມບໍ່ພໍໃຈຂອງປະຊາຊົນໃນເກາະດັ່ງກ່າວທີ່ເວົ້າວ່າພາໃຫ້ ເກີດມີສຽງນອງນັນ ຄວາມເປື້ອນເປິະ ແລະອາຊະຍາກຳນັ້ນ ສະຫະລັດໄດ້ບັນລຸການຕົກ ລົງກັບຍີ່ປຸ່ນ ໃນປີ 2006 ເພື່ອຍ້າຍຖານທັບອາກາດ Futenma ຂອງທະຫານມາຣີນ ອອກຈາກເຂດເທດສະບານທີ່ມີປະຊາຊົນອາໄສຢູ່ຢ່າງແໜ້ນໜາໄປຍັງເກາະດອນແຄມທະ ເລແຫ່ງນຶ່ງທີ່ໂດດດ່ຽວກວ່າເກົ່າ ແຕ່ປະຊາຊົນຊາວຍີ່ປຸ່ນໃນເກາະໂອກີນາວາພວມຮຽກຮ້ອງໃຫ້ປິດຖານທັບອາກາດດັ່ງກ່າວ ນີ້ ແລະໃຫ້ຍົກຍ້າຍໄປຢູ່ບ່ອນອື່ນ